Glynnis Breytenbach vrygespreekGlynnis Breytenbach en haar voormalige prokureur, Gerhard Wagenaar buite die hof ná die uitspraak. Foto: ANA. Glynnis Breytenbach, voormalige staatsaanklaer en huidige DA-LP, is Woensdag vrygespreek op alle aanklagte teen haar, waaronder dié van dwarsboming van die gereg. Breytenbach en haar voormalige prokureur, Gerhard Wagenaar, het tereggestaan op aanklagte van oortreding van die Wet op die Nasionale Vervolgingsgesag nadat hulle daarvan beskuldig is dat hulle werksverwante dokumente versnipper en private dokumente van Breytenbach se werkrekenaar afgevee het. Landdros Brian Nemavhidi het Woensdag gesê die staat kon nie daarin slaag om te bewys dat Breytenbach met opset onwettig opgetree het toe sy die dokumente afgevee het nie. “Toegang tot die skootrekenaar was steeds gemagtig, die hof kon nie sonder enige redelike twyfel bewys dat haar magtiging teruggetrek is nie,” het hy gesê. Nemavhidi het gesê Breytenbach het die inligting ook op die Nasionale Vervolgingsgesag (NVG) se bediener gestoor wat beteken dat sy nooit bedoel het die inligting moenie weer opgespoor kan word nie. Hy het bygevoeg die afvee van die dokumente is met die wete van die NVG-beamptes gedoen. Staatsaanklaer Raymond Mathenjwa het onverwags ook die meineed en bedrogklagte teen Breytenbach laat vaar. In haar getuienis in die getuiebank het Breytenbach beklemtoon dat sy geen kriteria gebruik het toe sy die dokumente afgevee het nie. Sy het net afgevee wat sy gedink het haar privaatheid sou skend. Mathenjwa het Breytenbach se getuienis aangeval en gesê dit was onmoontlik vir haar om die dokumente af te vee sonder om dit na te gaan. Hy het verder aangevoer dat die bewyse wat vroeër aan die hof voorgehou is dit duidelik stel dat daar meer as 41 dokumentlêers op die skootrekenaar was en dat sy ŉ kundige aangestel het om permanent 13 ander dokumentlêers af te vee. Nemavhidi het gesê geen bewyse is voorgehou dat Breytenbach geweet het wat in die lêers was nie. “Die beskuldigde kan nie gestraf word vir nalatigheid nie. Nalatigheid beteken nie daar was direkte opset nie.” Volgens hom strook Breytenbach se optrede nie met iemand wat ŉ oortreding wil pleeg nie. Breytenbach het vroeër gesê sy het dokumente op haar skootrekenaar uitgewis om haar privaatheid te beskerm. “Sy het ŉ oproep gemaak om te vra vir die administrasiewagwoord, ongelukkig was die oproep onsuksesvol. Hoekom sou sy ooggetuies nooi tydens die pleeg van ŉ misdaad?” Breytenbach het gesê sy was versigtig vir die NVG ingeval hulle moontlik aan haar skootrekenaar sou peuter of die inhoud van die rekenaar manipuleer nadat sy dit oorhandig het. Die dokumente hou verband met ŉ saak oor mynregte waarby Imperial Crown Trading (ICT) en Kumba Iron Ore-filiaal, Sishen Iron Ore, betrokke is. Breytenbach is in 2012 uit die NVG geskors. Sy is onskuldig bevind op verskeie dissiplinêre aanklagte teen haar, maar het in 2014 uit die NVG bedank. Sy glo haar skorsing in April 2012 was ŉ poging om haar te verhoed om lt.genl. Richard Mdluli, voormalige hoof van die polisie se misdaadintelligensie-eenheid, te midde van politieke inmenging te vervolg.